CELEX: 32012R1243
Language: sl
Date: 2012-12-19 00:00:00
Title: Uredba Sveta (EU) št. 1243/2012 z dne 19. decembra 2012 o spremembi Uredbe (ES) št. 1342/2008 o določitvi dolgoročnega načrta za staleže trske in ribištvo, ki izkorišča te staleže

21.12.2012   
            
            
               SL
            
            
               Uradni list Evropske unije
            
            
               L 352/10
            
         UREDBA SVETA (EU) št. 1243/2012
   z dne 19. decembra 2012
   o spremembi Uredbe (ES) št. 1342/2008 o določitvi dolgoročnega načrta za staleže trske in ribištvo, ki izkorišča te staleže
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 43(3) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Uredba Sveta (ES) št. 1342/2008 (1) določa dolgoročni načrt za staleže trske v Kattegatu, Severnem morju, Skagerraku in vzhodnem Rokavskem prelivu, na zahodu Škotske in v Irskem morju ter ribištvo, ki izkorišča te staleže (v nadaljnjem besedilu: načrt za trsko). Cilj načrta za trsko je zagotoviti trajnostno izkoriščanje navedenih staležev trske na podlagi največjega trajnostnega donosa. Cilj je treba doseči, hkrati pa ohraniti posebno raven smrtnosti trsk zaradi ribolova v ustreznih starostnih skupinah.
            
         
               (2)
            
            
               Za namene doseganja cilja načrta za trsko členi 7, 8 in 9 ter člen 12 načrta za trsko vsebujejo posebna pravila, ki predpisujejo podrobno metodologijo za letno določitev celotnega dovoljenega ulova in omejitev ribolovnega napora.
            
         
               (3)
            
            
               Znanstvena ocena učinkovitosti načrta za trsko, ki jo je izvedel Znanstveni, tehnični in gospodarski odbor za ribištvo (STECF), je razkrila številne težave z zasnovo in delovanjem načrta za trsko. STECF v cilje načrta za trsko ni podvomil, je pa ugotovil, da ti verjetno ne bodo doseženi v časovnem okviru, ki bi bil skladen s sklepi svetovnega vrha o trajnostnem razvoju, ki je bil leta 2002 v Johannesburgu, če ne bodo odpravljene pomanjkljivosti v zasnovi načrta za trsko, ki se med drugim nanašajo na uporabo členov 9 in 12 tega načrta.
            
         
               (4)
            
            
               V členu 9 so navedena podrobna pravila za določitev celotnega dovoljenega ulova v primeru nepopolnih podatkov, če se pravila za določitev celotnega dovoljenega ulova iz členov 7 in 8 ne morejo uporabljati zaradi pomanjkanja dovolj točnih in reprezentativnih informacij. Čeprav je bila uporaba samodejnih letnih znižanj celotnega dovoljenega ulova za 25 % mišljena le v izjemnih okoliščinah, je v letih od 2009 do 2012 postala pravilo. Zato se je celotni dovoljeni ulov za zadevna območja od začetka veljavnosti načrta za trsko znatno zmanjšal, nadaljnja samodejna zmanjšanja pa bi vodila do dejanskega prenehanja ribolova trske na zadevnih območjih. Znanstvena ocena, ki jo je opravil STECF, kaže, da bi bilo v nekaterih primerih za doseganje ciljev načrta za trsko primerneje omogočiti več prilagodljivosti, da se odrazi znanstveno mnenje od primera do primera. Zato je v sklopu takšne prilagodljivosti primerno, da se pod določenimi pogoji dopusti začasna opustitev letnega zmanjšanja celotnega dovoljenega ulova ali določitev alternativne ravni celotnega dovoljenega ulova, ne da bi to ogrozilo cilje načrta za trsko.
            
         
               (5)
            
            
               V členu 12 so navedena podrobna pravila za določanje dovoljenega ribolovnega napora. Glede na to, da se za dovoljeni ribolovni napor na podlagi člena 12(4) uporabljajo enake odstotne prilagoditve v skladu s samodejnimi letnimi zmanjšanji smrtnosti zaradi ribolova (na podlagi členov 7 in 8) in samodejnimi letnimi znižanji celotnega dovoljenega ulova (na podlagi člena 9), se je dovoljeni ribolovni napor v obdobju od leta 2009 do 2012 zmanjšal za 25 % letno na območjih, za katere se je uporabljal člen 9, in znatno zmanjšal na območjih, za katere se je uporabljal člen 8. Zato so se dodelitve največjega dovoljenega ribolovnega napora za glavno orodje za ulov trske znatno zmanjšale po začetku veljavnosti načrta za trsko. Na podlagi znanstvenega mnenja ni mogoče dokazati, da so takšna samodejna letna zmanjšanja dovoljenega ribolovnega napora vodila do pričakovanih zmanjšanj smrtnosti zaradi ribolova. V praksi so samodejna letna znižanja napora tudi odpravila ali zmanjšala spodbude za ribiče za zmanjšanje smrtnosti zaradi ribolova z drugimi sredstvi iz člena 13. Nadaljnja uporaba samodejnega letnega znižanja napora ne bi pripomogla k doseganju ciljev načrta za trsko, temveč bi imela pomemben gospodarski in družbeni učinek na segmente flote, ki uporabljajo isto orodje, vendar večinoma za ribolov na druge vrste rib. Zato je ustrezno, da se omogoči uporaba bolj prilagodljivega pristopa, s katerim bi lahko začasno ustavili samodejno letno znižanje ribolovnega napora, ne da bi s tem ogrozili doseganje ciljev načrta za trsko.
            
         
               (6)
            
            
               Ob upoštevanju navedenega je bistveno, da se člena 9 in 12 načrta za trsko spremenita po nujnem postopku, da bi se lahko nova pravila uporabljala za določanje ribolovnih možnosti za leto 2013.
            
         
               (7)
            
            
               V členu 43(2) PDEU je določeno, da Evropski parlament in Svet po rednem zakonodajnem postopku in po posvetovanju z Ekonomsko-socialnim odborom določita skupne ureditve ribiških trgov iz člena 40(1) PDEU in druge določbe, potrebne za doseganje ciljev skupne ribiške politike. V skladu s členom 43(3) PDEU Svet na predlog Komisije sprejme ukrepe o določitvi in dodelitvi ribolovnih možnosti.
            
         
               (8)
            
            
               S spremembama členov 9 in 12 se določijo podrobna specifična pravila za določanje ribolovnih možnosti, izraženih s celotnim dovoljenim ulovom in omejitvami ribolovnega napora. Z njima se prilagodijo trenutno veljavna pravila za določanje ribolovnih možnosti, ne da bi se s tem spremenil cilj načrta za trsko. Zato so to ukrepi za določitev in dodelitev celotnega dovoljenega ulova in omejitev ribolovnega napora in se ne bi smeli šteti za določbe o skupni ureditvi trgov z ribiškimi proizvodi ali za druge določbe, potrebne za doseganje ciljev skupne ribiške politike.
            
         
               (9)
            
            
               Uredbo (ES) št. 1342/2008 bi bilo zato treba ustrezno spremeniti –
            
         SPREJEL NASLEDNJO UREDBO:
   Člen 1
   Uredba (ES) št. 1342/2008 se spremeni:
   
               (1)
            
            
               člen 9 se nadomesti z naslednjim:
               „Člen 9
               Posebni postopek določanja celotnega dovoljenega ulova
               1.   Kadar ni dovolj informacij, da bi se celotni dovoljeni ulov določil v skladu s členom 7, se celotni dovoljeni ulov za staleže trske v Kattegatu, na zahodu Škotske in v Irskem morju določi na raven, navedeno v znanstvenem mnenju. Vendar če je raven, navedena v znanstvenem mnenju, za več kot 20 % višja od celotnega dovoljenega ulova v prejšnjem letu, se celotni dovoljeni ulov določi na raven, ki je za 20 % višja od celotnega dovoljenega ulova v prejšnjem letu, oziroma če je raven, navedena v znanstvenem mnenju, za več kot 20 % nižja od celotnega dovoljenega ulova v prejšnjem letu, se celotni dovoljeni ulov določi na raven, ki je za 20 % nižja od celotnega dovoljenega ulova v prejšnjem letu.
               2.   Z odstopanjem od odstavka 1, kadar znanstveno mnenje narekuje, da usmerjenega ribolova ne bi smelo biti in da:
               
                           (a)
                        
                        
                           bi bilo prilov treba kar najbolj zmanjšati ali omejiti na najnižjo možno raven; in/ali
                        
                     
                           (b)
                        
                        
                           bi bilo treba ulov trske omejiti na najnižjo možno raven,
                        
                     lahko Svet odloči, da v naslednjem letu ali v naslednjih letih ne bo uporabil letne prilagoditve celotnega dovoljenega ulova, pod pogojem, da se določeni celotni dovoljeni ulov nanaša samo na prilov.
               3.   Kadar ni dovolj informacij za določitev celotnega dovoljenega ulova v skladu s členom 8, se celotni dovoljeni ulov za staleže trske v Severnem morju, Skagerraku in vzhodnem Rokavskem prelivu določi s smiselno uporabo odstavkov 1 in 2 tega člena, razen če se po posvetovanjih z Norveško določi drugačna raven celotnega dovoljenega ulova.
               4.   Kadar je v znanstvenem mnenju navedeno, da uporaba pravil iz člena 8(1) do (4) ni primerna za dosego ciljev načrta, lahko Svet brez poseganja v navedene določbe odloči o alternativni ravni celotnega dovoljenega ulova.“;
            
         
               (2)
            
            
               člen 12 se spremeni:
               
                           (a)
                        
                        
                           odstavek 4 se nadomesti z naslednjim:
                           „4.   V primeru združenih skupin napora, katerih odstotek skupnega ulova, izračunan v skladu z odstavkom 3(d), je enak ali presega 20 %, se uporablja letna prilagoditev. Največji dovoljeni ribolovni napor zadevnih skupin se izračuna na naslednji način:
                           
                                       (a)
                                    
                                    
                                       kadar se uporablja člen 7 ali 8, se na osnovo uporabi enaka odstotna prilagoditev, kakor je določena v navedenih členih za smrtnost zaradi ribolova;
                                    
                                 
                                       (b)
                                    
                                    
                                       kadar se uporablja člen 9, se uporabi enaka odstotna prilagoditev ribolovnega napora, kot je prilagoditev celotnega dovoljenega ulova v primerjavi s predhodnim letom.“;
                                    
                                 
                     
                           (b)
                        
                        
                           doda se naslednji odstavek:
                           „6.   Z odstopanjem od odstavka 4, kadar se je največji dovoljeni ribolovni napor zmanjšal štiri leta zapored, lahko Svet odloči, da v naslednjem letu ali v naslednjih letih ne bo uporabil letne prilagoditve največjega dovoljenega ribolovnega napora.“.
                        
                     
         Člen 2
   Ta uredba začne veljati dan po objavi v Uradnem listu Evropske unije.
   Uporablja se od 1. januarja 2013.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. decembra 2012
      
         
            Za Svet
         
         
            Predsednik
         
         S. ALETRARIS
      
   
   
      (1)  UL L 348, 24.12.2008, str. 20.